Broj: 711-I-2252-M-418/22-02-23

Zagreb, 27. listopada 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznice Karle Jurešić, članice Uprave trgovačkog društva Trgovačko društvo Baška d.o.o. za komunalne djelatnosti,** za davanjem mišljenja Povjerenstva, na 192. sjednici, održanoj 27. listopada 2022., daje sljedeće

**MIŠLJENJE**

1. **Članovi nadzornih odbora trgovačkih društava u kojima jedinice lokalne i područne (regionalne) samouprave imaju većinski udio i članovi predstavničkih tijela jedinica lokalne i područne (regionalne) samouprave nisu obveznici u smislu ZSSI-a te se na njih ne primjenjuju odredbe navedenoga Zakona.**
2. **Obveznica** **Karla Jurešić, članica Uprave trgovačkog društva Trgovačko društvo Baška d.o.o. za komunalne djelatnosti, za mjerodavno mišljenje vezano uz pitanje uvođenja naknade članovima Nadzornog odbora Trgovačkog društva Baška d.o.o. za komunalne djelatnosti i spojivost funkcije člana Nadzornog odbora navedenog trgovačkog društva s funkcijom člana predstavničkog tijela jedinice lokalne samouprave, upućuje se obratiti Ministarstvu pravosuđa i uprave.**

Obrazloženje

Zahtjev za davanjem mišljenja Povjerenstva podnijela je Karla Jurešić, članica Uprave trgovačkog društva Trgovačko društvo Baška d.o.o. za komunalne djelatnosti. U knjigama ulazne pošte Povjerenstva zahtjev je zaprimljen 26. listopada 2022. pod poslovnim brojem 711-U-8528-M-418/22-01-2, povodom kojeg se vodi predmet broj M-418/22.

Člankom 3. stavkom 1. točkom 40. ZSSI-a propisano je da su obveznici u smislu navedenog Zakona predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave. Uvidom u sudski registar Trgovačkog suda u Rijeci utvrđeno je da je Grad Baška jedini osnivač trgovačkog društva Trgovačko društvo Baška d.o.o. za komunalne djelatnosti te da je Karla Jurešić jedina članica Uprave navedenog trgovačkog društva, slijedom čega je obveznica u smislu ZSSI-a.

Člankom 8. stavkom 3. i 4. ZSSI-a propisano je da su obveznici u slučaju dvojbe predstavlja li neko ponašanje povredu odredbi toga Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi da je u trgovačkom društvu u kojem obnaša dužnost formiran Nadzorni odbor te da su članovi radili bez naknade, ali da je ideja da se uvede naknada od 300,00 kuna po održanoj sjednici te postavlja upit postoji li ograničenje za navedeno. Obveznica također napominje da je jedna od članica nadzornog odbora ujedno i članica općinskog vijeća.

Člankom 3. stavkom 1. ZSSI-a propisani su obveznici u smislu navedenoga Zakona te je u stavku 2. istoga članka propisano da se odredbe toga Zakona primjenjuju i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske.

 Spomenutim odredbama ZSSI-a članovi nadzornih odbora trgovačkih društava u kojima jedinice lokalne i područne (regionalne) samouprave imaju većinski udio i članovi predstavničkih tijela jedinica lokalne i područne (regionalne) samouprave nisu utvrđeni obveznicima, a isti ne predstavljaju niti druge obnašatelje dužnosti na koje se primjenjuju odredbe ZSSI-a.

Zakonom o lokalnoj i područnoj (regionalnoj) samoupravi („Narodne novine“, br. 33/01., 60/01., 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak, 123/17., 98/19. i 144/20.) uređene su, pored ostalog, jedinice lokalne i područne (regionalne) samouprave, njihov djelokrug i ustrojstvo te način rada njihovih tijela, Zakonom o lokalnim izborima („Narodne novine“, br. 144/12., 121/16., 98/19., 42/20., 144/20. i 37/21.) uređeni su izbori članova predstavničkih tijela jedinica lokalne i područne (regionalne) samouprave, a Zakonom o trgovačkim društvima („Narodne novine“, br. 111/93., 34/99., 121/99. – vjerodostojno tumačenje, 52/00. – Odluka Ustavnog suda Republike Hrvatske, 118/03., 107/07., 146/08., 137/09., 125/11., 152/11. – pročišćeni tekst, 111/12., 68/13., 110/15., 40/19., 34/22. i 114/22.) uređeni su, pored ostalog, organi društva s ograničenom odgovornošću.

Kako sukladno članku 10. stavcima 1. i 5. Zakona o ustrojstvu i djelokrugu tijela državne uprave („Narodne novine“, br. 85/20.) Ministarstvo pravosuđa i uprave, pored ostalog, obavlja upravne i stručne poslove koji se odnose na područje trgovačkog prava te ustrojstvo i djelokrug lokalne i područne (regionalne) samouprave, te su odredbom članka 78. Zakona o lokalnim izborima („Narodne novine“ broj 144/12., 121/16., 98/19., 42/20., 144/20. i 37/21.) propisane nespojive funkcije s istodobnim obnašanjem dužnosti člana predstavničkog tijela jedinice lokalne samouprave, za čije je tumačenje također nadležno Ministarstvo pravosuđa i uprave, upućuje se obveznica da se za mjerodavno mišljenje obrati spomenutom tijelu državne uprave u odnosu na postavljeni upit.

Slijedom navedenoga, Povjerenstvo je dalo mišljenje kao što je navedeno u izreci ovoga akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Karla Jurešić, elektroničkom dostavom
2. Objava na internetskoj stranici Povjerenstva
3. Pismohrana